দুর্গ আর বাদশাহী মসজিদ সম্পর্কে অনেক তথ্যই জানালেন তিনি। অবাক লেগেছিল দেয়ালেরও যে কান তা দেখানোতে। দুর্গের একটি বিশেষ কক্ষে যেকোনো এক কোণে ফিসফিস করলেও অপর প্রান্তের দেয়ালে কান পেতে রাখা লোকটি স্পষ্ট শুনতে পায়। দুর্গ তো কেবল সৈন্য সামন্তদের আশ্রয় স্থান ছিল না। এখানে বাদশাহ, রানি এবং তার পুরো পরিষদই অবস্থান করতেন। লাহোর ছিল মোগলদের অন্যতম রাজধানী। আর লাহোর দুর্গ তৈরি করা হয়েছে বিভিন্ন পর্যায়ে। মোগলদের আগেও এখানে দুর্গ ছিল। সেগুলোও তাদের নির্মাণ কাঠামোতে স্থান পেয়েছে। তবে সবকিছু ছাপিয়ে ওঠেছে তাদের নির্মাণশৈলী।